“রাজনীতি ছেড়ে দেবো…,” কেন বললেন? বিস্ফোরক অভিষেক

ওয়েব ডেস্ক: র‍্যাম্পের ধাঁচে তৈরি হয়েছিল মঞ্চ, ভোটের আগে পুরোদমে প্রচার যে এখান থেকেই শুরু হচ্ছে, তা আগেই বুঝিয়ে দিয়েছিলেন অভিষেক বন্দ্যোপাধ্যায় (Abhishek Banerjee)। এবার তার প্রতিফলনও দেখা গেল তাঁর বক্তৃতায়। বারুইপুরের সভায় (Baruipur Rally) সায়নী ঘোষের পরেই মঞ্চে উঠে অভিষেক বলেন যে, কালীঘাট তাঁর জন্মভূমি এবং দক্ষিণ ২৪ পরগনা (South 24 Parganas) তাঁর কর্মভূমি। সেই কারণেই যে এখানেই মেগা সভা দিয়ে প্রচার শুরু, তা প্রথমেই ব্যাখ্যা করেন অভিষেক।

এদিন তথ্য দিয়ে একের পর এক ইস্যুতে বিজেপি (BJP) ও কেন্দ্র সরকারকে তোপ দাগেন ডায়মন্ডহারবারের তৃণমূল সাংসদ। এওইসঙ্গে এদিন তিনি রীতিমতো হুঙ্কার দিয়ে বলেন যে, ২০২১-এর থেকে ২০২৬-এ তৃণমূলের ভোট বাড়বে। অভিষেক বলেন, “আমি কথা দিয়েছি, ২০২১-এর চেয়ে তৃণমূলের ভোট ২০২৬-এ বাড়বে। একটা হলেও আসন বাড়বে। যত পরিশ্রম দরকার, করতে হবে। সঙ্ঘবদ্ধ ভাবে লড়তে হবে।”

আরও পড়ুন: রাজনীতিতে ‘সক্রিয়’ হতেই দিলীপের দাম্পত্য নিয়ে কুৎসা! সাইবার থানায় অভিযোগ দিলীপপত্নী রিঙ্কুর

এদিন র‍্যাম্পের উপর হাঁটতে হাঁটতে চাকরি ইস্যুতেও তিনি পদ্ম শিবিরকে তোপ দাগেন। অভিষেক বলেন, “একটা বিধানসভায় পাঁচ হাজার চাকরিও বিজেপির সরকার দিয়েছে? দেখাতে পারবে?” একইসঙ্গে তিনি হুঁশিয়ারির সুরে বলেন, “প্রমাণ করতে পারলে রাজনীতি ছেড়ে দেব।” এদিন অভিষেক আরও বলেন, “যত দিন মমতা বন্দ্যোপাধ্যায় আছে, বাংলার মানুষের দিকে চোখ তুলে তাকালে জবাব পাবে। ২০২৬-এও ব্যতিক্রম হবে না।”